Okresná prokuratúra Trenčín 
Bernolákova 2, 912 50 Trenčín 1

Sp. zn. : 2 Pv 133/12/3309	Trenčín, 20.8.2013
EEČ : 2-28-157-2013

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Trenčín
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Trenčín zo dňa 25.5.2012, spisová značka 2 Pv 133/12/3309, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry Trenčín zo dňa 25.5.2012, spisová značka 2 Pv 133/12/3309, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
      XXXXX prokuratúry v Trenčíne uznesením sp. zn. 2 Pv 133/12 zo dňa 25.05.2012, právoplatným dňa 05.06.2012, podľa § 216 odsek 1 Trestného poriadku podmienečne zastavil trestné stíhanie proti obvinenému XXXXX pre prečin nedovolená výroba omamných a psychotropných látok, jedov a prekurzorov, ich držanie a obchodovanie s nimi podľa § 171 ods. 2 Trestného zákona  na tom skutkovom základe, že dňa 09.02.2012 v čase o 10.30 hod. v Trenčíne v priestoroch učňovských dielní SOŠ, Pod Sokolice 14, neoprávnene prechovával pre vlastnú potrebu podľa znaleckého posudku Kriminalistického a expertízneho ústavu PZ Bratislava pod ČES: PPZ-KEU-BA-EXP-2012/2172 konope v celkovom množstve 1252 mg s priemernou koncentráciou tetrahydrokanabinolu 12,7 % hmotnostných obsahujúce 159 mg THC, pričom toto množstvo zodpovedá 5 až 13 obvykle jednorazovým dávkam drogy, pričom rastliny rodu Cannabis (konopa) sú zaradené v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok.
Zároveň podľa § 216 odsek 2 Trestného poriadku bola v uznesení obvinenému uložená skúšobná doba podmienečného zastavenia trestného stíhania v trvaní 12 mesiacov odo dňa právoplatnosti uznesenia, teda od dňa 05.06.2012. 

Z dôvodu šetrenia podmienok pre rozhodnutie podľa § 217 odsek 1 Trestného poriadku o osvedčení sa v skúšobnej dobe podmienečného zastavenia trestného stíhania boli na obvineného zabezpečené správy z Okresného riaditeľstva PZ, odbor kriminálnej polície Trenčín, Obvodného úradu v Trenčíne, odboru všeobecnej vnútornej správy,  Obvodného oddelenia PZ Trenčín, Obce Trenčianske Stankovce a odpis registra trestov GP SR Bratislava. 

           Z vyššie uvedených správ vyplýva, že obvinený XXXXX v skúšobnej dobe podmienečného zastavenia trestného stíhania viedol riadny život, nedopustil sa trestného činu a v mieste bydliska nie je hodnotený negatívne. Obvinený sa dopustil priestupku podľa § 108 ods. 1 písm. e) zákona č. 513/2009 Z.z. o dráhach a o zmene a doplnení niektorých zákonov (zakázaný prechod cez železničné koľaje) zo dňa 02.07.2012, za čo  mu bola uložená bloková pokuta vo výške 10 eur. Predmetný priestupok však nie je  závažného charakteru, ktorý by odôvodňoval neosvedčenie sa obvineného v skúšobnej dobe podmienečného zastavenia trestného stíhania. 

         Z odpisu registra trestov vyplýva, že obvinený XXXXX bol rozsudkom Okresného súdu Trenčín sp. zn. 3T/151/12 zo dňa 11.12.2012, právoplatným toho istého dňa, odsúdený pre prečin nedovolená výroba omamných a psychotropných látok, jedov a prekurzorov, ich držanie a obchodovanie s nimi podľa § 171 ods. 2 Trestného zákona, za čo mu bol uložený podmienečný trest odňatia slobody v trvaní šesť mesiacov so skúšobnou dobou v trvaní jeden rok. Uvedený trest bol dňa 02.01.2013 amnestovaný a na menovaného sa hľadí, akoby nebol odsúdený. Navyše je potrebné poznamenať, že uvedeného skutku sa dopustil dňa 29.05.2012, teda pred začatím plynutia skúšobnej doby podmienečného zastavenia trestného stíhania vedeného v konaní pod sp. zn. 2Pv 133/2012.

Vzhľadom na vyššie uvedené skutočnosti obvinený XXXXX splnil zákonné podmienky pre rozhodnutie o osvedčení sa v skúšobnej dobe podmienečného zastavenia trestného stíhania, a preto bolo potrebné rozhodnúť tak, že obvinený sa v zmysle ustanovenia § 217 odsek 1 Trestného poriadku počas skúšobnej doby osvedčil a v trestnom stíhaní sa nebude pokračovať. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lucia Mládenková
prokurátorka